פירוש נוסף ערך זה עוסק בנבחרת הגברים של שוודיה בכדורגל. אם התכוונתם לנבחרת הנשים, ראו נבחרת שוודיה בכדורגל נשים.

**נבחרת שוודיה בכדורגל** היא נבחרת הכדורגל הלאומית של שוודיה. הדירוג הנוכחי של נבחרת שוודיה ברשימת הדירוג של פיפ"א, הוא המקום ה-23 בעולם, נכון ל-26 באוקטובר 2023; הניקוד הוא 1,545.76 - עלייה של 6.92 נקודות לעומת ניקוד קודם. דירוג השיא 2 נמדד לראשונה בנובמבר 1994, והדירוג הנמוך ביותר 45 נמדד לראשונה במרץ 2015.

נבחרת שוודיה זכתה להצלחה גדולה בגביע העולם בכדורגל. פעם אחת היא סיימה במקום השני, ב-1958 כשאירחה את הטורניר, והפסידה לברזיל במשחק הגמר, ופעמיים היא סיימה במקום השלישי (ב-1950 וב-1994).

ההופעה הטובה ביותר של נבחרת שוודיה באליפות אירופה בכדורגל הייתה ב-1992 כשאירחה את הטורניר, והעפילה עד לשלב חצי הגמר. כמו כן, זכתה הנבחרת במדליית הזהב במשחקים האולימפיים ב-1948. באליפות המדינות הנורדיות בכדורגל, זכתה תשע פעמים.

היסטוריה
--------

### השנים הראשונות

המשחק הבינלאומי הראשון של נבחרת שוודיה התקיים ב-12 ביולי 1908 נגד נורווגיה והסתיים בניצחון של השוודים 11 - 3. במהלך 1908 התמודדה שוודיה גם נגד נבחרות אנגליה, הולנד ובלגיה והפסידה בכל שלושת המשחקים.

בשנת 1934 השתתפה שוודיה לראשונה בגביע העולם בכדורגל. שוודיה העפילה לטורניר הגמר לאחר שניצחה במוקדמות את נבחרות אסטוניה וליטא.
בטורניר הגמר ניצחה שוודיה את ארגנטינה בשמינית הגמר 3 - 2 והפסידה ברבע הגמר לנבחרת גרמניה 1 - 2. שוודיה העפילה גם למונדיאל 1938 ועלתה באופן אוטומטי לרבע הגמר בגלל פרישתה מהטורניר של יריבתה המיועדת אוסטריה בעקבות האנשלוס.
ברבע הגמר הביסה שוודיה את קובה 8 - 0 כאשר טורה קלר וגוסטב ווטרסטרום מבקיעים שלושה שערים כל אחד. בחצי הגמר הובסה שוודיה 1 - 5 מול הונגריה ובמשחק על המקום השלישי איבדה שוודיה יתרון בן שני שערים על ברזיל והפסידה 2 - 4. בעקבות ההפסד סיימה שוודיה במקום הרביעי.

### מונדיאל 1950

שוודיה פתחה את משחקיה בשלב הבתים במונדיאל 1950 בניצחון 3 - 2 על איטליה ובהמשך סיימה בתיקו 2 - 2 מול פרגוואי. בעקבות הפסדה של פרגוואי לאיטליה עלתה שוודיה לבית הגמר עם נבחרות ברזיל, אורוגוואי וספרד. שוודיה איבדה כל סיכוי לזכות בטורניר בעקבות תבוסה 1 - 7 לברזיל והפסד 2 - 3 לאורוגוואי והמשחק האחרון מול ספרד הפך למעשה למשחק על המקום השלישי, כאשר לספרד מספיקה תוצאת תיקו כדי לסיים בו. אולם שוודיה ניצחה במשחק 3 - 1 וסיימה במקום השלישי, הישגה הטוב ביותר עד לטורניר זה. קארל אריק פאלמר וסטיג סונדקוויסט היו המבקיעים הבולטים בנבחרת עם שלושה שערים כל אחד.

### מונדיאל 1958

שוודיה נכשלה לראשונה להעפיל לגביע העולם שנערך בשנת 1954.   

בשנת 1958 נבחרה שוודיה לארח את גביע העולם ולכן העפילה אליו באופן אוטומטי כמארחת. בשלב הבתים ניצחה שוודיה את מקסיקו 0–3 מצמד שערים של אגנה סימונסון ומשער נוסף של נילס לידהולם ובהמשך ניצחה גם את הונגריה 1–2 מצמד שערים של קורט האמרין. שוודיה סיימה את משחקיה בשלב הבתים בתיקו 0-0 עם ויילס שהספיק לה כדי לסיים במקום הראשון בבית המוקדם.   

ברבע הגמר ניצחה שוודיה את ברית המועצות 0–2 משעריהם של קורט האמרין ואגנה סימונסון ובחצי הגמר חזרה מפיגור 0–1 נגד מערב גרמניה כדי לנצח 1–3 משעריהם של לנארט סקוגלונד, גונאר גרן וקורט האמרין.   

במשחק הגמר הפסידה שוודיה לברזיל 2–5 וסיימה במקום השני, הישג השיא של הנבחרת בגביע העולם. שוודיה הובילה במשחק הגמר 0–1 משער בדקה הרביעית של נילס לידהולם, אולם ברזיל הפכה את התוצאה ל-1–4. אגנה סימונסון הבקיע את השער השני לזכות שוודיה בדקה ה-80. המבקיעים הבולטים בנבחרת השוודית בטורניר היו קורט האמרין ואגנה סימונסון עם שלושה שערים כל אחד.

### מונדיאל 1970

שוודיה לא הצליחה לשחזר את הצלחתה ממונדיאל 1958 ובשנות ה-60 לא הצליחה להעפיל אפילו פעם אחת לגביע העולם או לאליפות אירופה.   

מונדיאל 1970 היה הראשון אליו הצליחה שוודיה להעפיל לאחר שני כישלונות רצופים ב-1962 ו-1966 והיה הטורניר הראשון מזה עשרים שנה שבו שוודיה מצליחה לעבור את טורניר המוקדמות. בטורניר עצמו שובצה שוודיה לבית עם איטליה, אורוגוואי וישראל. במשחקה הראשון הפסידה שוודיה לאיטליה 0–1 ובמשחקה השני סיימה שוודיה בתיקו 1-1 עם ישראל. במשחקה האחרון בשלב הבתים ניצחה שוודיה את אורוגוואי 0–1 משער בדקה ה-90 אך זה לא הספיק לה בשביל להעפיל לרבע הגמר. שוודיה סיימה במקום השלישי בבית ולראשונה לא עברה את השלב הראשון בגביע העולם.

### מונדיאל 1974

מונדיאל 1974 היה מוצלח יותר עבור הנבחרת השוודית. שוודיה פתחה את משחקיה בשלב הבתים בשתי תוצאות תיקו 0-0 נגד בולגריה והולנד. במשחקה האחרון בשלב זה הביסה שוודיה את אורוגוואי 0–3 והעפילה מהמקום השני בבית לשלב הבתים השני בו שיחקה נגד פולין, מערב גרמניה ויוגוסלביה. שוודיה הפסידה לפולין 0–1 ולמערב גרמניה 2–4 ואיבדה סיכוי להעפיל למשחק הגמר או למשחק על המקום השלישי. במשחקה האחרון בטורניר ניצחה שוודיה את יוגוסלביה 1–2 וסיימה במקום השלישי בבית ובמקום החמישי הכללי בטורניר.

### מונדיאל 1978 ומונדיאל 1990

שוודיה העפילה למונדיאל 1978 והשלימה העפלה שלישית ברציפות לגביע העולם, אך לראשונה סיימה את הטורניר ללא ניצחון. שוודיה פתחה את מונדיאל 1978 בתיקו 1-1 עם ברזיל ובהמשך הפסידה פעמיים 0–1 לאוסטריה וספרד וסיימה במקום האחרון בבית.   

שוודיה לא הצליחה להעפיל לשני גביעי העולם הבאים, אך העפילה למונדיאל 1990 שבו רשמה את ההופעה הגרועה ביותר של שוודיה בגביע העולם, כאשר הפסידה בכל שלושת משחקיה לברזיל, סקוטלנד וקוסטה ריקה.

### יורו 1992

שוודיה נבחרה לארח את יורו 1992 ובכך הבטיחה את השתתפותה לראשונה בגמר אליפות אירופה, לאחר שכשלה בכל שבעת ניסיונותיה הקודמים להעפיל לטורניר.   

שוודיה שובצה בשלב הבתים עם נבחרות צרפת, דנמרק ואנגליה. במשחקה הראשון סיימה שוודיה בתיקו 1-1 עם צרפת ובהמשך ניצחה 0–1 את דנמרק ו 1–2 את אנגליה. שוודיה סיימה במקום הראשון בבית והתמודדה בחצי הגמר מול נבחרת גרמניה במשחק בו הפסידה שוודיה 2–3. תומאס ברולין היה מלך השערים של הטורניר עם שלושה שערים, בצוותא עם שלושה כדורגלנים נוספים. יאן אריקסון הבקיע שני שערים וקנט אנדרסון הבקיע שער אחד לשוודיה. ההעפלה לחצי הגמר נחשבת להישג הטוב ביותר של שוודיה באליפות אירופה עד היום.

### מונדיאל 1994

שוודיה המשיכה את הצלחתה מיורו 1992 במונדיאל 1994. שוודיה שובצה בשלב הבתים עם קמרון, רוסיה וברזיל. שוודיה סיימה בתיקו 2-2 עם קמרון, ניצחה 1–3 את רוסיה, סיימה בתיקו 1-1 עם ברזיל והעפילה לשמינית הגמר מהמקום השני בבית.   

בשמינית הגמר ניצחה שוודיה את ערב הסעודית 1–3 וברבע הגמר סיימה בתיקו 2-2 עם רומניה לאחר הארכה. תומאס ברולין העלה את שוודיה ליתרון 0–1 בדקה ה-78, אולם פלורין ראדוצ'ויו הרומני השווה שתי דקות לסיום המשחק והעלה את רומניה ליתרון 1–2 במהלך ההארכה. קנט אנדרסון השווה לשוודיה חמש דקות לסיום ההארכה ושוודיה ניצחה בבעיטות ההכרעה 4-5.   

בחצי הגמר פגשה שוודיה שוב בברזיל, אך הפעם הפסידה 0–1 ובמשחק על המקום השלישי הביסה את בולגריה 0–4 משערים של תומאס ברולין, הקאן מילד, הנריק לארסון וקנט אנדרסון. קנט אנדרסון היה המבקיע הבולט של שוודיה עם חמישה שערים, מרטין דאלין הבקיע ארבעה שערים ותומאס ברולין נבחר על ידי פיפ"א לנבחרת הטורניר עם שלושה שערים. המקום השלישי בו סיימה שוודיה היווה את ההישג הגדול ביותר שלה מאז מונדיאל 1958 ובנוסף היווה את ההישג הגדול ביותר של הנבחרת בטורניר מחוץ לגבולות שוודיה.

### שנות האלפיים

יורו 2000 היה טורניר אליפות אירופה הראשון אליו הצליחה שוודיה להעפיל דרך טורניר מוקדמות. אולם זה גם היה ההישג היחידי של שוודיה בטורניר זה. שוודיה הפסידה לבלגיה ואיטליה וסיימה בתיקו עם טורקיה. בעקבות תוצאות אלו סיימה שוודיה במקום האחרון בבית ללא ניצחון.

שחקני הנבחרת לפני המשחק נגד אוקראינה במהלך טורניר יורו 2012
שנתיים מאוחר יותר העפילה שוודיה למונדיאל 2002 ושובצה לבית קשה עם נבחרות אנגליה, ארגנטינה וניגריה. שוודיה סיימה בתיקו 1-1 עם אנגליה, ניצחה את ניגריה 1–2 וסיימה בתיקו 1-1 עם ארגנטינה. בעקבות התוצאות סיימה שוודיה במקום הראשון בבית והעפילה לשמינית הגמר, אולם בשלב זה הודחה על ידי סנגל 1–2 משער זהב.

יורו 2004 היה הטורניר הראשון אותו סיימה שוודיה ללא הפסד. בשלב הבתים הביסה שוודיה את בולגריה 0–5 וסיימה בתיקו 1-1 עם איטליה. המשחק האחרון בשלב הבתים היה שנוי במחלוקת: שוודיה התמודדה מול דנמרק כאשר תוצאת תיקו 2-2 ביניהן הייתה מעלה את שתי הנבחרות לשלב הבא בלי קשר לתוצאת המשחק שהתקיים באותה שעה בין איטליה לבין בולגריה. המשחק אכן הסתיים בתיקו 2-2 והדבר גרם לזעם בקרב האיטלקים, שטענו שתוצאת המשחק סודרה מראש בין הקבוצות. שוודיה סיימה במקום הראשון בבית, אך הודחה ברבע הגמר כאשר הפסידה להולנד בבעיטות הכרעה 4–5 לאחר 0-0 בתום ההארכה.

במונדיאל 2006 שובצה שוודיה בבית המוקדם עם טרינידד וטובגו, אנגליה ופרגוואי. שוודיה פתחה את משחקיה בתיקו 0-0 מאכזב מול טרינידד וטובגו. במשחקה השני ניצחה שוודיה את פרגוואי 0–1 משער ניצחון בדקה ה-89 של פרדי יונגברי. במשחקה האחרון בשלב הבתים סיימה שוודיה בתיקו 2-2 עם אנגליה, כאשר הנריק לארסון מבקיע שער שוויון לשוודיה בדקה ה-90. שוודיה העפילה לשמינית הגמר מהמקום השני בבית, אך הפסידה לגרמניה 0–2.

שוודיה העפילה ליורו 2008 שהיוותה העפלה שלישית ברציפות לאליפות אירופה. שוודיה ניצחה את יוון, אך הפסידה לספרד ולרוסיה וסיימה במקום השלישי בבית.

4 שנים מאוחר יותר העפילה שוודיה ליורו 2012 וגם בו הודחה בשלב הבתים לאחר שהפסידה לאוקראינה ולאנגליה וניצחה את צרפת. בסוף שנת 2012 עברה נבחרת שוודיה לשחק בפרנדס ארנה שהחליף את אצטדיון רוסונדה כמגרשה הביתי.

ב-6 באפריל 2016 טרם משחקי יורו 2016, הודיעה הנהלת ההתאחדות הכדורגל השוודית על מינויו של מאמן אלופת שוודיה היוצאת באותה שנה נורשפין למאמן הנבחרת. המינוי נכנס לתוקף מיד לאחר ששוודיה סיימה את משחקי היורו.

שוודיה העפילה ליורו 2016, אך סיימה במקום האחרון בבית בסיבוב הראשון והודחה לאחר שסיימה בתיקו עם אירלנד והפסידה לאיטליה ובלגיה. בכך הודחה שוודיה בשלב הבתים של אליפות אירופה בפעם השלישית ברציפות.

את מוקדמות מונדיאל 2018 סיימה שוודיה במקום השני בבית שכלל את צרפת והולנד, והעפילה לפלייאוף העלייה מול איטליה, אותה היא ניצחה בתוצאה 0–1 בבית וסיימה מולה בתיקו 0-0 בחוץ, ובכך העפילה למונדיאל לאחר שכשלה לעלות לשני הטורנירים הקודמים. את שלב הבתים היא סיימה ראשונה עם 2 ניצחנות על נבחרות דרום קוריאה ומקסיקו מול הפסד לנבחרת גרמניה. בשמינית הגמר היא המשיכה וניצחה את שווייץ 0-1, אך הפסידה לאנגליה ברבע הגמר והודחה.

כל גביעי העולם
--------------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| אורוגוואיאורוגוואי 1930 | לא נרשמה |
| הממלכה האיטלקיתהממלכה האיטלקית 1934 | רבע גמר | 2 | 1 | 0 | 1 | 4 | 4 |
| צרפתצרפת 1938 | מקום רביעי | 3 | 1 | 0 | 2 | 11 | 9 |
| ברזילברזיל 1950 | מקום שלישי | 5 | 2 | 1 | 2 | 11 | 15 |
| שווייץשווייץ 1954 | לא העפילה |
| שוודיהשוודיה 1958 | מקום שני | 6 | 4 | 1 | 1 | 12 | 7 |
| צ'ילהצ'ילה 1962 | לא העפילה |
| אנגליהאנגליה 1966 |
| מקסיקומקסיקו 1970 | סיבוב ראשון | 3 | 1 | 1 | 1 | 2 | 2 |
| גרמניהגרמניה 1974 | סיבוב שני (רבע גמר) | 6 | 2 | 2 | 2 | 7 | 6 |
| ארגנטינהארגנטינה 1978 | סיבוב ראשון | 3 | 0 | 1 | 2 | 1 | 3 |
| ספרדספרד 1982 | לא העפילה |
| מקסיקומקסיקו 1986 |
| איטליהאיטליה 1990 | סיבוב ראשון | 3 | 0 | 0 | 3 | 3 | 6 |
| ארצות הבריתארצות הברית 1994 | מקום שלישי | 7 | 3 | 3 | 1 | 15 | 8 |
| צרפתצרפת 1998 | לא העפילה |
| קוריאה הדרומיתקוריאה הדרומית יפןיפן 2002 | שמינית גמר | 4 | 1 | 2 | 1 | 5 | 5 |
| גרמניהגרמניה 2006 | שמינית גמר | 4 | 1 | 2 | 1 | 3 | 4 |
| דרום אפריקהדרום אפריקה 2010 | לא העפילה |
| ברזילברזיל 2014 |
| רוסיהרוסיה 2018 | רבע גמר | 5 | 3 | 0 | 2 | 6 | 4 |
| קטר (מדינה)קטר (מדינה) 2022 | לא העפילה |
| ארצות הבריתארצות הברית מקסיקומקסיקו קנדהקנדה 2026 |  |  |  |  |  |  |
| **סה"כ** | 12/22 | 51 | 19 | 13 | 19 | 80 | 73 |

* משחקי תיקו כוללים גם משחקים שהוכרעו בבעיטות הכרעה

כל אליפויות אירופה בכדורגל
--------------------------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| צרפתצרפת 1960 | לא נרשמה |
| ספרדספרד 1964 | לא העפילה |
| איטליהאיטליה 1968 |
| בלגיהבלגיה 1972 |
| יוגוסלביהיוגוסלביה 1976 |
| איטליהאיטליה 1980 |
| צרפתצרפת 1984 |
| גרמניהגרמניה 1988 |
| שוודיהשוודיה 1992 | חצי גמר | 4 | 2 | 1 | 1 | 6 | 5 |
| אנגליהאנגליה 1996 | לא העפילה |
| בלגיהבלגיה הולנדהולנד 2000 | סיבוב ראשון | 3 | 0 | 1 | 2 | 2 | 4 |
| פורטוגלפורטוגל 2004 | רבע גמר | 4 | 1 | 3 | 0 | 8 | 3 |
| אוסטריהאוסטריה שווייץשווייץ 2008 | סיבוב ראשון | 3 | 1 | 0 | 2 | 3 | 4 |
| פוליןפולין אוקראינהאוקראינה 2012 | סיבוב ראשון | 3 | 1 | 0 | 2 | 5 | 5 |
| צרפתצרפת 2016 | סיבוב ראשון | 3 | 0 | 1 | 2 | 1 | 3 |
| האיחוד האירופיהאיחוד האירופי 2020 | שמינית גמר | 4 | 2 | 1 | 1 | 5 | 4 |
| גרמניהגרמניה 2024 | לא העפילה |
| **סה"כ** | 7/17 | 24 | 7 | 7 | 10 | 30 | 28 |

* משחקי תיקו כוללים גם משחקים שהוכרעו בבעיטות הכרעה

ליגת האומות של אופ"א
--------------------

| שנה | דרג | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| פורטוגלפורטוגל 2018-2019 | ב | עלתה לדרג א | 4 | 2 | 1 | 1 | 5 | 3 |
| איטליהאיטליה 2020-2021 | א | ירדה לדרג ב | 6 | 1 | 0 | 5 | 5 | 13 |
| הולנדהולנד 2022-2023 | ב | ירדה לדרג ג | 6 | 1 | 1 | 4 | 7 | 11 |
| 2024-2025 | ג |  |  |  |  |  |  |  |
| **סה"כ** | 16 | 4 | 2 | 10 | 17 | 27 |

* משחקי תיקו כוללים גם משחקים שהוכרעו בבעיטות הכרעה

שחקנים מפורסמים
---------------

* זלאטן איברהימוביץ'
* פטריק אנדרסון
* קנט אנדרסון
* תומאס ברולין
* מרטין דאלין
* רוני הלסטרום
* הנריק לארסון
* פרדי יונגברי
* ויקטור לינדלף
* תומאס רבאלי
* קורט האמרין
* לואיס ססמאנדז
* קים שלסטרם
* נילס לידהולם
* גונאר נורדאהל
* גונאר גרן
* טוביאס היסן

סגל הנבחרת
----------

להלן סגל נבחרת שוודיה לאחר משחקי יורו 2020

הנתונים מעודכנים נכון ל-16 ביולי 2021

| מס' | עמדה | שם | תאריך לידה | הופעות | שערים | מועדון |
| --- | --- | --- | --- | --- | --- | --- |
|  | שוער | רובין אולסן | 8 בינואר 1990 | 43 | 0 | אנגליהאנגליה אברטון |
|  | שוער | קארל יוהאן יוהנסון | 28 בינואר 1990 | 9 | 0 | דנמרקדנמרק פ.צ. קופנהגן |
|  | שוער | כריסטופר נורדפלט | 23 ביוני 1989 | 14 | 0 | טורקיהטורקיה גנצ'לרבירלי |
|  |
|  | הגנה | ויקטור לינדלף | 17 ביולי 1994 | 40 | 3 | אנגליהאנגליה מנצ'סטר יונייטד |
|  | הגנה | אנדראס גרנקוויסט (קפטן) | 16 באפריל 1995 | 88 | 9 | שוודיהשוודיה הלסינגבורג |
|  | הגנה | פייר בנגטסון | 12 באפריל 1988 | 37 | 0 | דנמרקדנמרק ויילה בולדקלאב |
|  | הגנה | לודוויג אוגוסטינסון | 21 באפריל 1994 | 32 | 2 | גרמניהגרמניה ורדר ברמן |
|  | הגנה | פיליפ הלנדר | 22 באפריל 1993 | 15 | 0 | סקוטלנדסקוטלנד גלאזגו ריינג'רס |
|  | הגנה | אמיל קראפט | 2 באוגוסט 1994 | 27 | 0 | אנגליהאנגליה ניוקאסל יונייטד |
|  | הגנה | פונטוס יאנסון | 13 בפברואר 1991 | 27 | 0 | אנגליהאנגליה ברנטפורד |
|  | הגנה | מרקוס דנילסון | 8 באפריל 1989 | 8 | 2 | הרפובליקה העממית של סיןהרפובליקה העממית של סין דאליין פרופשיונאל |
|  |
|  | קשר | אלבין אקדל | 28 ביולי 1989 | 57 | 0 | איטליהאיטליה סמפדוריה |
|  | קשר | קין סמה | 30 בספטמבר 1993 | 11 | 0 | אנגליהאנגליה ווטפורד |
|  | קשר | ויקטור קלאסון | 2 בינואר 1992 | 45 | 9 | רוסיהרוסיה קרסנודאר |
|  | קשר | מתיאס סוונברג | 5 בינואר 1999 | 8 | 1 | איטליהאיטליה בולוניה 1909 |
|  | קשר | קריסטופר אולסון | 30 ביוני 1995 | 24 | 0 | רוסיהרוסיה קרסנודאר |
|  | קשר | דיאן קולוסבסקי | 25 באפריל 2000 | 12 | 1 | אנגליהאנגליה טוטנהאם הוטספר |
|  | קשר | ג'נס קייסט | 10 באוגוסט 1999 | 4 | 0 | דנמרקדנמרק מיטיולן |
|  |
|  | חלוץ | אלכסנדר איסק | 21 בספטמבר 1999 | 21 | 6 | אנגליהאנגליה ניוקאסל יונייטד |
|  | חלוץ | רובין קוואיסון | 9 באוקטובר 1993 | 25 | 9 | גרמניהגרמניה מיינץ 05 |
|  | חלוץ | ג'ורדן לארסון | 20 ביוני 1997 | 6 | 1 | רוסיהרוסיה ספרטק מוסקבה |

שיאי שחקנים
-----------

נכון ל-12 בספטמבר 2023

שחקנים **מודגשים** הם שחקנים שעדיין פעילים.
### שיאני ההופעות

**אנדרס סוונסון** שיאן ההופעות (148) נבחרת שוודיה בכל הזמנים

| דירוג | שחקן | שנים בנבחרת | הופעות | שערים |
| --- | --- | --- | --- | --- |
| 1 | אנדרס סוונסון | 1999–2013 | **148** | 21 |
| 2 | תומאס רבאלי | 1981 - 1997 | **143** | 0 |
| 3 | אנדראס איסאקסון | 2002 - 2016 | **133** | 0 |
| סבסטיאן לארסון | 2008– 2021 | 10 |
| 5 | קים שלסטרם | 2001 - 2016 | **131** | 16 |
| 6 | זלאטן איברהימוביץ' | 2001 – 2023 | **122** | 62 |
| 7 | אולוף מלברג | 2000 - 2012 | **117** | 8 |
| 8 | רולנד נילסון | 1986 - 2000 | **116** | 1 |
| 9 | ביורן נורדקוויסט | 1963–1978 | **115** | 0 |
| 10 | ניקלאס אלכסנדרסון | 1993 – 2008 | **109** | 7 |

### מלכי השערים

**זלאטן איברהימוביץ'** מלך השערים (62) נבחרת שוודיה בכל הזמנים

| דירוג | שחקן | שנים בנבחרת | שערים | ממוצע למשחק |
| --- | --- | --- | --- | --- |
| 1 | זלאטן איברהימוביץ' | 2001 – 2023 | **62** | 0.51 |
| 2 | סוון רודל | 1923 - 1932 | **49** | 1.14 |
| 3 | גונאר נורדאהל | 1942–1948 | **43** | 1.3 |
| 4 | הנריק לארסון | 1993–2009 | **37** | 0.35 |
| 5 | גונאר גרן | 1940 - 1958 | **32** | 0.56 |
| 6 | קנט אנדרסון | 1990–2000 | **31** | 0.37 |
| 7 | מרקוס אלבק | 1999–2008 | **30** | 0.41 |
| 8 | מרטין דאלין | 1991–1997 | **29** | 0.48 |
| 9 | תומאס ברולין | 1990–1995 | **27** | 0.57 |
| אגנה סימונסון | 1957 - 1967 | 0.53 |

קישורים חיצוניים
----------------

ויקישיתוף מדיה וקבצים בנושא **נבחרת שוודיה בכדורגל** בוויקישיתוף
* 

* אתר האינטרנט הרשמי של נבחרת שוודיה בכדורגל
* נבחרת שוודיה בכדורגל, ברשת החברתית פייסבוק

הערות שוליים
------------

1. ↑  דירוג לנבחרות לאומיות לגברים באתר פיפ"א
2. 1 2  החל מאוגוסט 1993 - אז החל דירוג פיפ"א לנבחרות גברים בכלל
3. ↑  יאן אנדרסון יאמן את נבחרת שוודיה הבוגרת מיד לאחר סיום קמפיין יורו 2016, מתוך אתר התאחדות הכדורגל השוודית, 6 באפריל 2016. (בשוודית)

| כדורגל בשוודיה שוודיהשוודיה |
| --- |
| ניהול | התאחדות הכדורגל השוודית • קבוצות • אצטדיונים • תחרויות |
| תחרויות ליגה | אלסוונסקאן • סוּפֵּרֵטָאן • דומאלסוונסקאן |
| תחרויות גביע | הגביע השוודי • רויאל ליג • סופרקאפן |
| נבחרות | נבחרת הגברים • נבחרת הנשים • הנבחרת הצעירה |

| נבחרות הכדורגל של אירופה (אופ"א) |
| --- |
| 

|  |
| --- |
| אוסטריה • אוקראינה • אזרבייג'ן • איטליה • איי פארו • איסלנד • אירלנד • אלבניה • אנגליה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גיברלטר • גרמניה • דנמרק • הולנד • הונגריה • ויילס • טורקיה • יוון • ישראל • לוקסמבורג • לטביה • ליטא • ליכטנשטיין • מולדובה • מונטנגרו • מלטה • מקדוניה הצפונית • נורווגיה • סן מרינו • סלובניה • סלובקיה • ספרד • סקוטלנד • סרביה • פולין • פורטוגל • פינלנד • צ'כיה • צפון אירלנד • צרפת • קוסובו • קזחסטן • קפריסין • קרואטיה • רומניה • רוסיה • שוודיה • שווייץ |

 |